《虞坂行》
清代·邹湘倜

凉秋八月风卷沙，骅骝伏枥随盐车。不立天闲行地上，迁延虞坂深咨嗟。

崎岖坂路艰前进，执辔乖逢徒辇躏。忍屈气骨还清奇，休期支遁称神骏。

长嘶却立平原道，逐队驽骀龁枯草。皮毛相士千古同，英雄塞上风尘老。

冀野纷腾望若云，孙阳未遇难空群。顾盼据鞍犹示用，数奇谁识李将军。

作者简介：邹湘倜，字资山，新化人。道光癸卯举人，官湘潭教谕。有《雅雪园诗钞》。